ช่อง3ยันจ่ายอสมท2,002ล้าน
โพสต์ทูเดย์ &#8211; ช่อง 3 ยันเป็นทางการ จ่ายแค่ 2,002 ล้านบาท &#8220;อสมท&#8221; เดินหน้าเจรจา เร่งให้จบภายในต.ค.นี้ ก่อนเสนอครม. ย้ำขอคืนความเป็นธรรม
25 ก.ย. 2552

โพสต์ทูเดย์ – ช่อง 3 ยันเป็นทางการ จ่ายแค่ 2,002 ล้านบาท “อสมท” เดินหน้าเจรจา เร่งให้จบภายในต.ค.นี้ ก่อนเสนอครม. ย้ำขอคืนความเป็นธรรม
นายสุรพล นิติไกรพจน์ ประธานคณะกรรมการ (บอร์ด) บริษัท อสมท เปิดเผยว่า บริษัท บางกอกเอ็นเตอร์เทนเม้นต์ ผู้บริหารสถานีโทรทัศน์ไทยทีวีสีช่อง 3 ในฐานะคู่สัญญากับ อสมท ได้ทำหนังสือตอบกลับมาอย่างเป็นทางการแล้ว โดยยืนยันการจ่ายค่าสัมปทานอีก 2,002 ล้านบาท ในช่วงต่ออายุสัญญาอีก 10 ปี พร้อมทั้งยืนยันว่าได้ปฏิบัติตามสัญญาทั้งการจ่ายค่าตอบแทนและส่งมอบอุปกรณ์ครบถ้วนถูกต้อง
ทั้งนี้ ในส่วน อสมท ได้ให้ฝ่ายบริหารไปตรวจสอบการปฏิบัติตามสัญญาอีกครั้ง รวมถึงรวบรวมข้อมูลทุกด้าน ทั้งด้านเทคนิค การเงิน และกฎหมาย เพื่อเริ่มเจรจาอย่างเป็นทางการในอีก 2 สัปดาห์ข้างหน้า และตั้งเป้าหมายจะดำเนินการกรณีช่อง 3 ให้แล้วเสร็จในเดือนต.ค.นี้ เพราะมีขั้นตอนนำเข้าสู่การพิจารณาของคณะรัฐมนตรีและคณะกรรมการตามพ.ร.บ.ร่วมทุนระหว่างรัฐกับเอกชน จนถึงวันครบกำหนดสัญญาในเดือนมี.ค. 2553
“กรณีช่อง 3 ต้องจบทางใดทางหนึ่ง อสมท หวังเพียงว่าจะได้ค่าตอบแทนเพิ่ม เพื่อขอคืนความเป็นธรรมในการทำสัญญามา 20 ปีก็เท่านั้น” นายสุรพล กล่าว
อย่างไรก็ตาม มีกระแสข่าวว่า อสมท จะยกเลิกสัญญากับช่อง 3 ซึ่งนายสุรพล กล่าวว่า เรื่องดังกล่าวเป็นแค่ข่าวลือ และยืนยันว่าจะต้องมีการเจรจากันก่อน และเชื่อว่าจะจบด้วยดี แต่จะจบอย่างไรนั้น ขึ้นอยู่กับการเจรจาที่จะเกิดขึ้น
นอกจากนี้ ที่ประชุมบอร์ด อสมท ได้รับรู้เกี่ยวกับผลการดำเนินงานของ อสมท ในช่วง 8 เดือนที่ดีขึ้น โดยรายได้จากโทรทัศน์เติบโตด้วยเลข 2 หลัก และเชื่อว่าผลดำเนินงานทั้งปีจะดีกว่าเป้าหมายที่ตั้งไว้ว่าจะเติบโตจากปีก่อน 5% รวมทั้งอนุมัติแผนธุรกิจก้าวสู่นิวมีเดียที่จะชัดเจนในปีนี้